وليلي (مدينة قديمة)

وليلي ؤلا وليلة (ب لامازيغية ⴰⵍⵉⵍⵉ، "اليلي"، ب لّاتينية لقديمة ؤ بزّاف د لّوغات لاوروپية Volubilis، نّطق ب لّاتينية لكلاسيكية "وولوبيليس") ؤلا قصر فرعون، لّي هيّا سّمية لّي كانو لمغاربة كايسمّيو بيها لهديم ديالها، كانت مدينة امازيغية قديمة تّبنات ف لقرن 3 ؤلا 4 قبل لميلاد، ؤ كانت واقيلا عاصمة غربية د مملكة موريطانية، ؤ كانت لعاصمة لّولة د دّولة لادريسية. دابا هيّا موقع اركيولوجي كاين ف سّهل د سايس ف لجماعة لقروية د وليلي، عمالة مكناس. وخا لبني لّي بقا واقف ف وليلي كيرجع ف اغلبيتو ل لفترة لمورية لّخرة ؤ لفترة رّومانية (اقليم موريطانية طّنجية)، ؤ تّبنا ب سّتيل رّوماني، لمدينة د وليلي، عكس ما كيتروّج ليه بزاف ف لاعلام، هيّا ف لاصل ماشي مدينة رومانية، مي مدينة امازيغية قديمة لّي بناوها سّكان لمحليين لامازيغ، لّي معروفين ب سمية لمور. سّمية. سّمية د وليلي غالبا جات من "واليلت ⵡⴰⵍⵉⵍⵜ" لّي هيّا سّمية لامازيغية ديال نبتة زهرية كتنبت ف نّواحي ديالها. هاد سّمية موتقة مزيان ف لكتوبا لقدام د تّاريخ، ؤ ف نّقيشات لّاتينية علا لحيوط ؤ ستيلات لّي تلقاو فيها. هاد سّمية تقدر تكون عندها علاقة معا لقبيلة لامازيغية لّي دكروها لمؤرخين رّومان ب سمية ؤلوبيليتاني. عدد د لباحتين لؤروپيين حاولو يلقاو معنى ل "وولوبيليس" ف لّوغة لّاتينية، ف اطار تجاهل تام ل بيئة تّقافية لمحلية لامازيغية، شّي لّي كنلقاوه بزاف ف لابحات لغربية علا تّاريخ لقديم د شمال افريقيا. ف لقرن 16، لحسن لوزان كيدكر لموقع ب سميت "قصر فرعون"، ؤ هاد سّمية باقة معروفة عند سّكان د لمنطقة، لي كيقدرو يختاصروها حتا ب "لقصر". لموضع. مدينة وليلي جات ف وادي خصب ف جّنب ديال واد خومان ف جّيهة لغربية ؤ لجنوبية ديالها، ؤ كيدوز من جّيهة شّرقية ديالها واد فرطاسة، علا سّفح ديال جبل زرهون، ف بلاصة ستراتيجية ساهل دّفاع عليها من هجومات عسكرية. ؤ كاينة علا بعد 3 كيلوميطر ف لغرب ديال مولاي دريس زرهون، 30 كيلوميطر من مدينة مكناس ؤ 63 كيلوميطر من فاس. سّهول لّي حداها فيها تربة مزيانة ل لفلاحة، ؤ كينبت فوق منها شجر ديال لفواكه، سيرتو زّيتون، لّي كانت ؤ مازال عندو اهمية قتيصادية كبيرة ف لمنطقة. لمساحة لّي شادة وليلي كتوصل ل 42 هكطار، لاغلبية ديالها باقا ماتستكشفاتش مزيان من عند لعولاما د لاركيولوجيا. وليلي جات ف الجماعة لقروية د وليلي. تّاريخ. لفترة لقبلتاريخية. ماكاين تا شي اتار باينة ديال تّواجد د بنادم ف وليلي ف لفترة لپاليوليتية ؤ قبل. على حساب لباحت لفرانساوي ريموند توڤنو، لمنطقة د وليلي ماكانتش مناسبة ل سّتيل د لحياة ديال لانسان لپاليوليتي، لي كان معتامد على صّيد د لحيوانات لكبار، ؤ لي ماكانتش موجودة تماك. هادشي تبدل معا تّطور د زّراعة، لي كانت وليلي بلاصة سطراتيجية ل لممارسة ديالها. اقدم لاتار ديال لبشري لّي تّلقاو ف وليلي كيرجعو ل لفترة نيوليتية، 3000 عام قبل لميلاد، لي هيّا فترة معطلة يلا قارناها معا بلايص خرين ف لمغريب. اغلبية د هاد لاتار علا شكل مّاعن د لفخّار ؤ ادوات بسيطة بحال فيسان مصاوبين من لحجر لبركاني لكحل. طّبقة د لارض فين كاينين هاد لاتار باقا ماتحفراتش مزيان، ضونك ف لغالب كاينين معلومات كتيرة غادي يكتاشفوها لعولاما ف سّنوات جّاية. تّحليل لجيني ديال عينات د لݣمح ف نّواحي د وليلي بيّن بلي راه من نفس نّوع لّي كان منتاشر ف لعصر نّيوليتي ف شرق لاوسط ؤ شمال افريقيا. ولاكين ماشي واضح واش زّراعة د لݣمح وصلات ل وليلي ف نفس لفترة فاش نتاشرات ف بلايص خرين ف لعالم، ؤلا ف فترة معطلة، علا طريق ايبيريا. ف جميع لحوال، لعينات د لݣمح لّي تّلقاو تارخو ب لكربون 14 ل عام 1000 قبل لميلاد علا اقصا تقدير. لبحت ف طّبقات لقديمة بيّن حتا نواع خرين د لمزروعات بحال لفول، لعدس، لعنب ؤ لكرموص. لفترة لقبلمورية. ما بين لمجي د لفينيقيين، لّي كانو بحارة ؤ تجار من سّاحل لّي دابا كاين ف لبنان ؤ شمال سوريا، تال تّاسيس د مملكة موريطانية، ماكانعرفوش بزاف علا لمغريب ؤ نضام سّياسي ؤ لجتيماعي لّي كان فيه. لفينيقيين كانو ديجا وصلو ل سّواحل د لمغريب ف لقرن سّابع ؤ لقرن سّات قبل لميلاد، ؤ لّوغة ؤ تّقافة ديالهم نتاشرات ؤ وصلات حتال وليلي فين كنلقاو نقيشات ب لّوغة لبونيقية. ماشي مستبعد تكون وليلي، لّي تقدر تكون بدات كا قرية نيوليتية، كانت ديجا ديك سّاعة تجمّع سكّاني مابيهش. واحد من لمعابد لّي كشفو عليهم لعولاما د لاركيولوجيا، تّارخ ل ما بين 1000 ؤ 300 ق. م، ولاكين باقي خاص لمزيد د لابحات باش نعرفو كتر علا هاد لفترة. لفترة لمورية. واحد من اهم شّواهد لّي كيدلو علا لقدومية ديال وليلي كا مجتمع حضري، واحد سّتيلة تلقات ف لفترة ديال لستيعمار، ؤ درسها لباحت لفرانساوي جيمس فيڤريي، ؤ نشر ورقة د لبحت ديالو ف 1963. هاد سّتيلة كترجع ل لقرن لّول قبل لميلاد، ؤ مكتوب عليها ب لحروف د لّوغة لبونيقية سّميات ديال شخصيات من نفس سّلالة شغلو لمنصب ديال شوفيط، لّي هو منصب عسكري ؤ سياسي كبير، ؤ اقدم جد كان شاد هاد لمنصب كان ف نّص تّاني ديال لقرن رّابع قبل لميلاد، لّي هيّا فترة سابقة ب 100 عام لفترة ديال لماليك باݣا، لّي هوّا اقدم ماليك موري متوكد تاريخيا. من غير جد واحد لّي عندو سمية بونيقية، لوخرين كاملين عندهم سميّات امازيغية. وليلي ضونك كانت ديجا موجودة كا مدينة من لقرن رّابع ؤلا تّالت قبل لميلاد، شّي لّي كيجعلها بدات معا ؤلا شوية مورا تاسيس ديال مملكة موريطانية، ؤ كانت عندها اهمية قتيصادية ؤ سياسية كبيرة عند لمور. لبني لقديم ديالها كان ب سّتيل ليوناني ؤ لبونيقي ؤ لمساحة ديالها غالبا ماكانتش فايتة 12 هكطار. من بين لمباني لّي دّارت ب سّتيل لبونيقي، ؤ لّي قدرو لباحتين يكشفو عليها، كاين معبد كيرجع ل لقرن تّاني قبل لميلاد، ؤ معابد خرين تّبناو ف نّص ديال لقرن لّول قبل لميلاد، ب لاضافة ل ديور د سّكنى، حيوطا ؤ فرّان، كولهوم كيرجعو ل لفترة قبل رّومانية. كاين حتا سور دفاعي قديم تّبنا ف هاد لفترة مي ما مارخش مزيان ل اينا فترة د حكم ماليك موري فاش دّار. معا تّزايد ديال تّاتير رّوماني ف شمال افريقيا، سيرتو مورا ما مات لماليك بوكوس تّاني، ؤ تولا لحكم يوبا لموري، لّي كان تربا ف روما، غادي يوليو لبني ؤ لفن د نّحت ؤ لفسيفسا غاديين معا سّتيل رّوماني. وليلي ف لغالب ماكانتش هيّا لعاصمة د موريطانية ف هاد لفترة، مي كانت من اهم لمدون ديالها. ف لعهد ديال لماليك يوبا لموري ؤ ولدو پطليموس، غادي توصل وليلي ل لاوج ديال لزديهار ديالها. هادشي كيشهد عليه تّوسع لعمراني لكبير ديال لمدينة ف ديك لفترة، ؤ لجمالية د لمعمار ديالها. لفترة رّومانية. لمؤرخين رّومان عطاونا معلومات شوية محدودة، ؤ شي مرات غالطة علا وليلي. پومپونيوس ميلا ݣال بلي وليلي "مدينة متواضعة ف لحجم" وخا ماعمرو زارها براسو. لوتيقة د تسافيرة انطونينوس، دكرات بلي وليلي بعيدة علا طانجا ب 144 ميل روماني، ؤ ب 4 ميال رومانية علا قرية طوكولوسيدا، لّي كانت ابعد بلاصة ف لجنوب تحت سّلطة د رّومان. ف 40 ميلادية، لامبراطور رّوماني كاليݣولا غايامر لغتيال ديال لماليك پطليموس لموري، ؤ هوّا ف طّريق ديالو ل لوݣدونوم لّي لموضع ديالها كاين دابا ف ليون ف فرانسا. سّباب ديال لغتيال مامعروفاش، مي تقدر تكون سباب شخصي بحال لغيرة من تّروة لكبيرة ؤ لجاه ؤ نّسب ديال پطليموس لّي من جيهت لفاميلة د مّو، كليوپاطرا سيليني، كانت عندو امكانية وخا قليلة، باش يشد لحكم ديال روما. هادشي غادي يشعل تورات ؤ حروب ضد رّومان ف مملكة موريطانية كاملة، منها تّورة د ايديمون، لّي ستامرات ربع سنين تقريبا، ؤ كانت متمركزة سيرتو ف وليلي. من بعد ما هداو تّورات، وليلي غادي تولّي مونيكيپيوم ؤ غالبا عاصمة ديال اقليم موريطانية طّنجية (ؤلا تقدر تكون طنجة هيّا لّي كانت عاصمة) ل كتر من جوج قرون. رّومان غادي يستاغلّو لموارد لفلاحية د وليلي ؤ نّواحي ديالها، ف لانتاج ديال زّيتون ؤ لݣمح، ب لاضافة ل تصدير لحيوانات علا ود لمتعة، بحال سّبوعا ف لمدابزات ديال لݣلادياتورات ف لكولوسيوم. بلا لامازيغ مّالين لبلاد، عدد د لمهاجرين، يهود، ايبيريين ؤ سوريين جاو ستاقرو فيها. ف لعهد ديال لامبراطور ماركوس اوريليوس، غادي يتّبنا حيط جديد ضاير علا لمدينة، ب 8 د لبوّابات. ؤ ف لوقت ديال سيپتيميوس سيويروس ؤ ولدو كاراكالّا صونطر د لمدينة غادي يعاود يتّبنا ؤ غادي تولي فيه باسيليكا ؤ كاپيطول. هادشي ماكانش غادي يوقع كون كاراكالّا مادارش قرار باش يحيد ضّرايب، ؤلا عل اقل واحد نّوع منها، ؤ كا حتيفال ب هاد لحدت غادي يتّبنا قوس نصر ب سميتو. هادشي كولو طرا قبل ما يتخلّاو رّومان علا وليلي ف عام 258 ل سباب باقا مامعروفاش مزيان، ؤ ينساحبو لادارة ؤ لعسكر رّومانيين باش يبقاو شادّين غير سّاحل لغربي د موريطانية من ليكسوس ل طنجة. هنا وليلي غادي تدخل ف فترة مضلّمة لّي ماكانعرفوش عليها بزاف ب سباب قلة لوتايق تّاريخية، ؤ ضعف لبحت لاركيولوجي ل حد سّاعة. كاينين ادلة كتشير بلي نّاس د وليلي ف هاد لفترة اسسو مملكة حاكمة راسها، سميتها مملكة وليلي. لعصور لقديمة لّخرة. فاش خرج لحكم رّوماني، ف لغالب ضعاف لقتيصاد ديال وليلي، ؤ مابقاوش سّكّان قادّين يحافضو علا لمدينة كيفما كانت. ف هاد لفترة اغلبية ديالهم كانو من قبيلة لبكوات. مورا ماتهرسو لقنوات د لما لّي كانو كيجيبو لما ل لمدينة من واد خومان، لْوليليين غادي يتحوّلو ل لغرب ديال قوس نّصر، ؤ غادي يبنيو حي جديد تماك قريب ل لواد، باش يكون عندهوم اكصي ل لما. هاد لحي ولّا مصيپاري علا باقي لمدينة ب حيط ديفاعي جديد، لّي كان واصل حتال عند لواد. حدا قوس نّصر دارو مقبرة. ربعة د نّقيشات تارخو ل ما بين 599 ؤ 655، كيبينو بلي سّكان كانو ديجا مسيحيين، ؤ بلي لمؤسسات لمدنية ف لمدينة، لّي كانت ف لفترة رّومانية، كانت باقة خدامة عادي. لاتار ديال لمّاعن د لفخار ؤ لادوات، كيبينو بلي وليلي كانت عندها علاقات تجارية معا بلايص خرين ف لبحر دّخلاني ؤ ف شمال افريقيا، منها منتوجات مستوردة من تونس. هادشي كيدل بلي تكونات سلطة سياسية قوية، لّي كانت كتحكم ف شّؤون لادارية ؤ لقتيصادية ؤ لعسكرية د لمدينة (حيت امرات لبني د حيط ديفاعي جديد ف لقرن سّات)، ؤ لّي تسمات مملكة وليلي. لّي كيزيد كدعم هادشي، هوّا شاهد ديال قبر ديال واحد سّيدة مسيحية سميتها يوليا روݣاتيڤا، لّي كيݣول بلي اصلها من مدينة الطاڤا، لّي لموضع ديالها كاين دابا حدا تلمسان ف دزاير، ؤ بلي كانت اسيرة حرب. سّلطة د مملكة وليلي ضونك تقدر تكون دارت تدخّل عسكري ف الطاڤا، لّي شدّو فيه اسرى ؤ رجعو بيهم ل لمدينة. لقرون لوسطانية. علا حساب لادلة د لوتايق ؤ لعملات، سّكان د وليلي كانو ديجا تحولو ل لاسلام قبل ما يجي لمولى ادريس، لّي علا حساب رّوايات هوّا لمؤسس ديال دّولة لادريسية. وليلي غادي تكون لعاصمة ديالو واحد لمدة، قبل ما يموت ؤ ياسس ولدو ادريس تّاني مدينة فاس ف 809 ؤ يردها لعاصمة ديال لادارسة. هنا وليلي بدات كاتفقد لاهمية ديالها، ؤ تّنسا من سّجلات د تّاريخ. طرف من سّاكنة د وليلي تحوّلات ل فاس معا ادريس تّاني، مي بقات لحياة تماك مستامرة حتال مابين لقرن 14 ؤ 17 فاش هجروها نّاس ب شكل نيهائي. ما بين لهجومات ديال لمرابطين ف لقرن 11، ؤ لفترة فاش خرجو نّاس من لمدينة، يقدرو يكونو وقعو هجرات تدريجية ل فاس ؤلا ل مولاي دريس زرهون لّي قريبة. ف لّخر د لقرن سبعطاش، سّلطان مولاي سماعيل دمر طرف من لبني د وليلي باش ياخد لحجر يبني بيه لقصر ديالو ف مكناس. لقرن 18 تال دابا. لموقع د وليلي جبد لنتيباه ديال لؤروپيين لمرة لولة، ف خيلال لبعتة نݣليزية ل سّلطان مولاي سماعيل ف 1721. لباحت نّݣليزي دجون ويندوس لّي كان ف لبعتة غادي يرسم لباسيليكا، قوس نّصر، ؤ لباب لّي كاين ف شّمال شّرقي د لمدينة. ويندوس دكر بلّي سّكان د لمنطقة كيسمّيو لهديم ديال وليلي ب قصر فرعون. ف 1755، زّلزال لّي دمر لشبونة ف لبرطقيز، دمر لمباني لعاليين د وليلي. لموقارنة مابين رّوسومات ديال ويندوس، معا لي دار لبارون لوطريشي فون ؤݣوستين ف 1830 كاتبين لاتر لي خلا زّلزال. دّيپلوماسي ؤ عاليم د لاركيولوجيا لفرانساوي شارل تيسو، لّي كان زار وليلي ف 1878، هوّا لباحت لول لي بين بلي وليلي ؤ قصر فرعون هوما جوج سميات ديال نفس لموضع. تنقيبات لولة لّي دّارو ف وليلي بداهم لباحت لفرانساوي هنري دو لا مارتينيير ما بين 1887 ؤ 1892، ؤ كتاشف فيها سور حساب ليه بلي سور بيزنطي. ف 1915، بداو لفرانسيس لحفير ف وليلي علا ود لبحت لاركيولوجي، ب لقيادة ديال لعاليم د لاركيولوجيا لويس شاطلان. هاد لحملة ستامرات 15 عام، ؤ كان لهدف ديالها لكشف على مكوّنات د لمدينة، ؤ تحياد تّراب ؤ لحجر لي كان مغطي لمعلمات ديالها. تّركيز ف لبدية كان كبر على لفوروم ؤ لمنطقة لجنوبية ديالو، ؤ رّاپور ديال 1931 ليستا مجموعة د لكتيشافات بحال نقيشات، تماتيل، ؤ عناصر معمارية. لمحابسية د لحرب لالمانيين ديال لحرب لعالامية لّولة عاونو ف لعمليات د لحفير. لحملات د لحفير ؤ لبحت ستامرو ف لعهد د لستيعمار لفرانساوي حتال 1941، من عند باحتين بحال ريموند توڤنو، ارموند لوكي ؤ موريس ؤزينا. لهدف لاساسي ديال هاد لباحتين كان هوّا يلقاو اتار ديال لحضارة رّومانية، حيت لفرانسيس كانو كيعتابرو راسهم ورتة شرعيين ديال رّومان. وخا داكشي كانو شي ابحات محدودة علا لفترة لمورية لّي سبقاتها. هاد لبحت مستامر حتال دابا بشكل تدريجي. كتر من 50% من لمدينة باقي ماتحفرش ؤ مخبي لكنوز ديالو، سيرتو لحي لّي سكنوه نّاس ف لقرون مورا لحتيلال رّوماني ؤ قبل لاسلام. ضّاهير ديال 19 نونبر 1920 عطا حماية ل لمنطقة لّي كتشمل مولاي دريس زرهون ؤ وليلي، ؤ لمساحة لّي بيناتهم. ضّاهير ديال 14 نونبر 1921، زاد خصّص وليلي ب عتيبارها منطقة محمية من عند دّولة. ف دجنبر 1997 ولّات وليلي موقع د تّرات لعالمي علا حساب لقرار ديال لمنضمة د ليونيسكو. ف ابريل 2021، لويزارة د تقافة خصصات ميزانية د 10 د لملاير د درهم باش يتبدا واحد لمشروع رقمي ف واليلي ب تقنية د لواقع لمزيود فيه؛ لمشروع حبس واحد لوقيتة، قبل مايعاودو يردوه. ف نونبر 2022، فرقة ديال لاركيولوجيين مغريبية-پولونية كتاشفات برج ديال لمراقبة ف لحدود لجانوبية ديال وليلي. لقتيصاد ؤ لموارد. وليلي جات ف منطقة خصبة صالحة ل زّراعة من عصور قديمة، داكشي علاش جبدات لنتيباه د لبشري ف لعصر نّيوليتي، باش يستاقرّو فيها ؤ يستاغلو لاراضي ديالها علا ود لفلاحة. من بين لمزروعات لقديمة لّي تّلقاو لاتار ديالها كاين لݣمح، لفول، لعدس، لعنب ؤ لكرموص. لباحتين لقاو حتا اتار ديال ببوش لّي كانو ؤ مازالو لمغاربة ب شكل عام كياكلوه. تّصدير ديال لݣمح ؤ زّيتون ؤ زيت زّيتون، ب لاضافة ل لحيوانات د لمتعة ؤ لمدابزات (بحال سّبوعا)، من بين اهم نّشاطات لقتيصادية ديال وليلي، سيرتو ف لفترة لمورية لّخرة ؤ لفترة رّومانية. 57 معصرات د زّيتون تّلقاو فيها، مارخين ل هادي 2000 عام تقريبا. لمعمار. ماعندنا حتا شي فيكرة كيفاش كان سّتيل د لبني ف لفترة لقبلمورية يلا فتارضنا بلي لمدينة كانت ديجا موجودة ف ديك لوقت. ف لفترة لمورية حتال لّخّر ديال لقرن لّول قبل لميلاد، كان تّخطيط د لمدينة ؤ سّتيل د لبني يوناني بونيقي. ف لفترة لمورية لّخرة (25 ق. م. حتال 40 ميلادية) ؤ ف لفترة رّومانية كان لبني غادي معا سّتيل رّوماني. هاد لفترة عرفات لاوج ديال لحركة د لبني ؤ تّوسع د لمدينة. اغلبية د لبني ديال وليلي تصاوب ب حجر د جّير لونو رمادي كيميل ل زّروقية، لّي تّخاد قريب من جبل زرهون. وليلي كتميّز ب عدد كبير ديال لفسيفسات لّي باقين ف بلاصتهم، ؤ كيتناولو مواضيع حقيقية (بحال لحيوانات) ؤ ميطولوجية مختالفة. اهم لمعلمات ف لمدينة. لاسوار ؤ لبيبان. سّور لي ضاير ب لمدينة فيه بزاف د لابراج تقريبا على كلا 50 ميترو. لغلض ديالو كيتراوح مابين 1، 5 ؤ 1، 8 ميترو، ضونك نقدو نقدّرو لعلو لاصلي ديالو ب 5 تال 6 ميترو. طّول ديالو واصل ل 2 كيلوميطر ؤ 600 ميترو ضايرين على 40 هيكطار. سّور ف لغالب مابدا كيتّبنا تال لفترة ديال لامبارطور ماركوس اوريليوس (مابين عام 161 ؤ 180)، ؤ كان ف لبدية شاد غير على جّيهة لجنوبية ؤ لغربية د لمدينة قبل مايكمل على جميع جّوايه. لمصاوبة ديالو ماشي متقونة مزيان ؤ تدارت بشكل زربان، باش تطاكي على لهجمات د لقبايل لمورية لي شتدات ؤ كانت واصلة تال ايبيريا. كاينين فيه سبعة د لبيبان كبار، ؤ جوج صغار. من بين هاد لبيبان: قوس نصر. قوس النصر د كاراكالا: جا علا عرض دّيكومانوس ماكسيموس (شّاريع رّئيسي)، ؤ كيفصل ما بين طّرف لقديم د لمدينة لّي تّبنا ب سّتيل ليوناني لبونيقي، ؤ لحي لّي تّبنا ب سّتيل رّوماني. بناوه لوليليين كا تكريم ل لامبراطور كاراكالا، بعدما عفاهوم من ضّرائب، ؤ ف لقديم كان مزوّق ب تّماتيل ديال لفصول رّبعة ؤ تمتال ديال كاراكالّا راكب علا كرويلة مدهّبة ؤ كيجرّوها ستة د لعودانات. لقوس تّرمم ما بين 1930 ؤ 1934. دّيور د سّكنى ؤ لحوانت. اغلبية د دّيور دياول نّاس لمرفّحين د وليلي كانو علا دّيكومانوس ماكسيموس، لّي هوّا شّاريع رّئيسي ف لمدون لمبنية علا سّتيل رّوماني. تّقافة. دّين. لمعابد ؤ نّقيشات ؤ لوتايق، كيدلو علا لممارسة د طّقوس ديال دّيانة رّومانية ف وليلي. دّيانة لامازيغية لقديمة حتا هيا كانت كاتمارس تماك، ؤ كاينة نقيشة تّلقات لي تقدر تكون كاتشير ل لعيبادة د رّب ديال قبيلة لواتة ݣورزيل. ماتّلقاو تا شي اتار ديال لعيبادة د لارباب د لمور ف وليلي، لي كانت ديانة قروية امازيغية واصلة تال اقليم افريكا (تونس دابا). كاينين اتار ديال عيبادة ارباب مشرقية ديال لفينقيين ؤ لمصريين. لّوغات. نقيشات ؤ شقفات د لفلوس ب شحال من لوغة تّلقاو ف لموضع، منهوم لامازيغية لقديمة، ليونانية، لعبرية، لبونيقية، لّاتينية، ؤ لعربية.